32010D0199
L 088/1
SLUŽBENI LIST EUROPSKE UNIJE
22.03.2010.
ODLUKA VIJEĆA 2010/199/ZVSP
od 22. ožujka 2010.
o potpisivanju i sklapanju Sporazuma između Europske unije i Crne Gore o sudjelovanju Crne Gore u vojnoj operaciji Europske unije kojom se doprinosi odvraćanju, sprečavanju i suzbijanju gusarstva i oružane pljačke na somalskoj obali (operacija Atalanta)
VIJEĆE EUROPSKE UNIJE,
uzimajući u obzir Ugovor o Europskoj uniji, a posebno njegov članak 37., i Ugovor o funkcioniranju Europske unije, a posebno njegov članak 218. stavak 5. i stavak 6.,
uzimajući u obzir prijedlog visokog predstavnika Unije za vanjske poslove i sigurnosnu politiku,
budući da:
(1)
Vijeće je 10. studenoga 2008. donijelo Zajedničku akciju 2008/851/ZVSP o vojnoj operaciji Europske unije kojom se doprinosi odvraćanju, sprečavanju i suzbijanju gusarstva i oružane pljačke na somalskoj obali (1) (operacija Atalanta).
(2)
Članak 10. stavak 3. te Zajedničke akcije predviđa da su detaljni načini sudjelovanja trećih država predmet sporazuma koji se trebaju sklopiti u skladu s člankom 37. Ugovora o Europskoj uniji.
(3)
Slijedom Odluke Političkog i sigurnosnog odbora od 21. travnja 2009. o prihvaćanju doprinosâ trećih država operaciji Atalanta (ATALANTA/2/2009) (2) i o osnivanju Odbora doprinositelja (ATALANTA/3/2009) (3), Europska unija i Crna Gora završile su pregovore oko Sporazuma o sudjelovanju Crne Gore u vojnoj operaciji Europske unije kojom se doprinosi odvraćanju, sprečavanju i suzbijanju gusarstva i oružane pljačke na somalskoj obali (operacija Atalanta) (Sporazum).
(4)
Sporazum bi trebalo odobriti,
DONIJELO JE OVU ODLUKU:
Članak 1.
Sporazum između Europske unije i Crne Gore o sudjelovanju Crne Gore u vojnoj operaciji Europske unije kojom se doprinosi odvraćanju, sprečavanju i suzbijanju gusarstva i oružane pljačke na somalskoj obali (operacija Atalanta) (Sporazum) odobrava se u ime Europske unije.
Tekst Sporazuma priložen je ovoj Odluci.
Članak 2.
Predsjednik Vijeća ovlašćuje se imenovati osobu(-e) opunomoćenu(-e) za potpisivanje Sporazuma kako bi on obvezivao Europsku uniju.
Članak 3.
Predsjednik Vijeća u ime Unije daje obavijest predviđenu člankom 10. stavkom 1. Sporazuma (4).
Članak 4.
Ova Odluka stupa na snagu danom donošenja.
Članak 5.
Ova se Odluka objavljuje u Službenom listu Europske unije.
Sastavljeno u Bruxellesu 22. ožujka 2010.